Document ID: 32006R0972

KOMISSION ASETUS (EY) N:o 972/2006,
annettu 29 päivänä kesäkuuta 2006,
Basmati-riisin tuontiin sovellettavista erityissäännöistä ja sen alkuperän määrittämistä koskevasta siirtymäkauden valvontajärjestelmästä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon riisin yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1785/2003 (1) ja erityisesti sen 10 artiklan 2 kohdan ja 11 b artiklan,
sekä katsoo seuraavaa:
(1)
Kirjeenvaihtona Euroopan yhteisön ja Intian välillä tehdyssä sopimuksessa GATT 1994 -sopimuksen XXVIII artiklan nojalla GATT 1994 -sopimuksen liitteenä olevassa EY:n myönnytysluettelossa CXL mainittujen riisiä koskevien myönnytysten muuttamisesta (2), joka on hyväksytty neuvoston päätöksellä 2004/617/EY (3), säädetään, että esikuoritun Basmati-riisin eräiden lajikkeiden tuonnissa kannettava tulli vahvistetaan nollaksi.
(2)
Kirjeenvaihtona Euroopan yhteisön ja Pakistanin välillä tehdyssä sopimuksessa GATT 1994 -sopimuksen XXVIII artiklan nojalla GATT 1994 -sopimuksessa olevassa EY:n myönnytysluettelossa CXL määrättyjen riisiä koskevien myönnytysten muuttamisesta (4), joka on hyväksytty neuvoston päätöksellä 2004/618/EY (5), säädetään, että esikuoritun Basmati-riisin eräiden lajikkeiden tuonnissa kannettava tulli vahvistetaan nollaksi.
(3)
Komissio hyväksyi päätöksen 2004/617/EY 2 artiklan 1 kohdan ja päätöksen 2004/618/EY 2 artiklan 1 kohdan mukaisesti asetuksen (EY) N:o 1549/2004 (6), joka poikkeaa asetuksen (EY) N:o 1785/2003 muuttamiseen asti mainitusta asetuksesta siltä osin kuin se koskee riisin tuontijärjestelmää ja jossa vahvistetaan Basmati-riisin tuontiin sovellettavat siirtymäkauden erityissäännöt. Koska asetusta (EY) N:o 1785/2003 on muutettu säädetyllä tavalla, on selvyyden vuoksi syytä korvata asetus (EY) N:o 1549/2004 uudella asetuksella.
(4)
Päätöksillä 2004/617/EY ja 2004/618/EY hyväksytyissä sopimuksissa määrätään EY:n rajoilla tehtävään DNA-analyysiin perustuvan yhteisön valvontajärjestelmän käyttöön ottamisesta sekä mainitun valvontajärjestelmän voimaantulopäivään asti käytössä olevasta Basmati-riisin tuontia koskevasta siirtymäkauden järjestelmästä. Koska mainittua lopullista valvontajärjestelmää ei vielä ole otettu käyttöön, on syytä vahvistaa siirtymäkauden erityissäännöt.
(5)
Jotta Basmati-riisin tuontiin voidaan soveltaa nollatullia, sen on kuuluttava johonkin sopimuksissa täsmennetyistä lajikkeista. Jotta voidaan varmistua siitä, että tullitta tuotu Basmati-riisi vastaa kyseisiä ominaisuuksia, se on tarpeen varmentaa toimivaltaisten viranomaisten antamalla aitoustodistuksella.
(6)
Petosten estämiseksi olisi säädettävä ilmoitetun Basmati-riisilajikkeen tarkastusmekanismeista. Tätä tarkoitusta varten olisi sovellettava tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93 (7) säädettyjä näytteidenottoa koskevia säännöksiä.
(7)
Basmati-riisin tuontia koskevaan siirtymäjärjestelyyn sisältyy kuulemismenettely, jota sovelletaan viejämaan kanssa markkinahäiriöiden ilmetessä, sekä mahdollisuus soveltaa täysimääräistä tullia, jos kuulemismenettelyn aikana ei saavuteta tyydyttävää ratkaisua. Olisi määriteltävä, mistä alkaen markkinoilla voidaan katsoa olevan häiriöitä.
(8)
Basmati-riisin tuonnin moitteettoman hallinnoinnin varmistamiseksi olisi säädettävä maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä 9 päivänä kesäkuuta 2000 annettua komission asetusta (EY) N:o 1291/2000 (8) sekä vilja- ja riisialan tuonti- ja vientitodistusten järjestelmän soveltamista koskevista erityisistä yksityiskohtaisista säännöistä 28 päivänä heinäkuuta 2003 annettua komission asetusta (EY) N:o 1342/2003 (9) täydentäviä tai niistä poikkeavia erityisiä yksityiskohtaisia sääntöjä, jotka koskevat hakemusten jättämistä, todistusten myöntämistä sekä niiden käyttöä.
(9)
Jotta Basmati-riisin tuonti voisi jatkua häiriöittä, olisi säädettävä, että asetuksen (EY) N:o 1549/2004 mukaisesti ennen 1 päivää heinäkuuta 2006 myönnetyt aitous- ja tuontitodistukset ovat voimassa koko niiden voimassaoloajan ja että näillä todistuksilla tuoduista tuotteista kannetaan nollatulli.
(10)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tätä asetusta sovelletaan CN-koodiin 1006 20 17 ja CN-koodiin 1006 20 98 kuuluviin, asetuksen (EY) N:o 1785/2003 liitteessä III a vahvistettuihin esikuoritun Basmati-riisin lajikkeisiin.
2 artikla
1. Asetuksen (EY) N:o 1785/2003 10 artiklan 1 kohdassa tarkoitetussa Basmati-riisin tuontitodistushakemuksessa on oltava
a)
8 kohdassa ilmoitus alkuperämaasta ja rasti maininnan ”kyllä” kohdalla;
b)
20 kohdassa jokin liitteessä I luetelluista maininnoista.
2. Basmati-riisin tuontitodistushakemukseen on liitettävä
a)
todistus siitä, että hakija on luonnollinen henkilö tai oikeushenkilö, joka on harjoittanut kaupallista toimintaa riisialalla vähintään kahdentoista kuukauden ajan, ja on rekisteröity siinä jäsenvaltiossa, jossa hakemus jätetään;
b)
liitteessä II mainitun viejämaan toimivaltaisen viranomaisen antama tuotteen aitoustodistus.
3 artikla
1. Aitoustodistus on laadittava lomakkeelle, jonka malli on esitetty liitteessä III.
Lomakkeen koko on noin 210 × 297 millimetriä. Alkuperäiskappale on tehtävä paperille, jota ei voi väärentää mekaanisesti tai kemiallisesti.
Lomakkeet on painettava ja täytettävä englannin kielellä.
Alkuperäiskappale ja jäljennökset on täytettävä kirjoituskoneella tai käsin. Jälkimmäisessä tapauksessa ne on täytettävä musteella ja painokirjaimin.
Jokaisen aitoustodistuksen ylimmässä oikeanpuoleisessa ruudussa on oltava sarjanumero. Jäljennösten numeron on oltava sama kuin alkuperäiskappaleessa.
Lomake julkaistaan muilla yhteisön kielillä Euroopan unionin virallisen lehden C-sarjassa.
2. Tuontitodistuksen myöntävän viranomaisen on säilytettävä aitoustodistuksen alkuperäiskappale ja luovutettava hakijalle sen jäljennös.
Aitoustodistus on voimassa yhdeksänkymmentä päivää sen myöntämispäivästä alkaen.
Todistus on voimassa ainoastaan, jos kohdat on täytetty asianmukaisesti ja todistus on allekirjoitettu.
4 artikla
1. Basmati-riisin tuontitodistuksessa on oltava
a)
8 kohdassa ilmoitus alkuperämaasta ja rasti maininnan ”kyllä” kohdalla;
b)
20 kohdassa jokin liitteessä IV luetelluista maininnoista.
Tuontitodistuksen liitteenä on oltava 3 artiklan 2 kohdassa tarkoitettu aitoustodistus.
2. Poiketen siitä, mitä asetuksen (EY) N:o 1291/2000 9 artiklassa säädetään, Basmati-riisin tuontitodistuksesta johtuvia tulleja ei voida siirtää.
3. Poiketen siitä, mitä asetuksen (EY) N:o 1342/2003 12 artiklassa säädetään, Basmati-riisin tuontitodistuksia koskevan vakuuden määrä on 70 euroa tonnilta.
5 artikla
Jäsenvaltioiden on toimitettava komissiolle sähköisesti seuraavat tiedot:
a)
kahden työpäivän kuluessa Basmati-riisin tuontitodistushakemusten hylkäämisestä hylätyt määrät, hylkäämispäivä, hylkäämisen perusteet, CN-koodi, alkuperämaa, aitoustodistuksen myöntänyt viranomainen, aitoustodistuksen numero sekä todistuksen haltijan nimi ja osoite;
b)
kahden työpäivän kuluessa Basmati-riisin tuontitodistusten myöntämisestä määrät, joille tuontitodistuksia on annettu, sekä päivämäärä, CN-koodi, alkuperämaa, aitoustodistuksen myöntänyt viranomainen ja aitoustodistuksen numero sekä todistuksen haltijan nimi ja osoite;
c)
peruutettujen todistusten osalta kahden työpäivän kuluessa peruuttamisesta määrät, joita koskevat todistukset on peruutettu, sekä peruutettujen todistusten haltijoiden nimet ja osoitteet;
d)
kunkin vapaaseen liikkeeseen luovuttamista seuraavan kuukauden viimeisenä työpäivänä määrät, jotka on tosiasiallisesti laskettu vapaaseen liikkeeseen, sekä CN-koodi, alkuperämaa, aitoustodistuksen myöntänyt viranomainen ja aitoustodistuksen numero.
Ensimmäisessä alakohdassa tarkoitetut tiedot on toimitettava erillään riisialan muita tuontitodistushakemuksia koskevista tiedoista.
6 artikla
1. Satunnaistarkastusten tai petosriskin sisältäviin toimiin kohdennettujen tarkastusten yhteydessä jäsenvaltioiden on otettava edustavia näytteitä tuodusta Basmati-riisistä asetuksen (ETY) N:o 2454/93 242 artiklan mukaisesti. Näytteet on lähetettävä liitteessä V mainitulle alkuperämaan toimivaltaiselle viranomaiselle lajikkeen DNA-analyysiä varten.
Jäsenvaltiot voivat myös tehdä samalle näytteelle lajiketestin yhteisön laboratoriossa.
2. Jos jonkin 1 kohdassa tarkoitetun testin tulokset osoittavat, että tutkittu tuote ei vastaa sitä mitä aitoustodistuksessa ilmoitetaan, sovelletaan asetuksen (EY) N:o 1785/2003 11 a artiklassa säädettyä CN-koodiin 1006 20 kuuluvan esikuoritun riisin tuontitullia.
3. Jos 1 kohdassa tarkoitetut testit tai komission käytössä olevat muut tiedot osoittavat, että alkuperämaan tarkastusmenettelyissä on vakava ja pysyvä ongelma, komissio voi ottaa yhteyttä kyseisen alkuperämaan toimivaltaisiin viranomaisiin. Jos yhteydenotot eivät johda tyydyttävään ratkaisuun, komissio voi tehdä päätöksen, että asetuksen (EY) N:o 1785/2003 11 a artiklassa säädetty CN-koodiin 1006 20 kuuluvan esikuoritun riisin tuontitulli voidaan kantaa myös kyseisen viranomaisen tarkastamasta Basmati-riisin tuonnista mainitun asetuksen 11 b artiklan perusteella ja mainitussa artiklassa säädetyin edellytyksin.
7 artikla
1. Riisimarkkinoilla katsotaan esiintyvän häiriöitä muun muassa silloin kun todetaan, että Basmati-riisin tuonti kasvaa huomattavasti ilman tyydyttävästi perusteltua syytä jonkin vuosineljänneksen aikana edelliseen vuosineljännekseen verrattuna.
2. Jos riisimarkkinoiden häiriö jatkuu ja komission asianomaisten viejämaiden viranomaisten kanssa käymissä neuvotteluissa ei päästä tyydyttävään ratkaisuun, asetuksen (EY) N:o 1785/2003 11 a artiklassa säädetty CN-koodiin 1006 20 kuuluvan esikuoritun riisin tuontitulli voidaan komission tekemällä päätöksellä kantaa myös Basmati-riisin tuonnista mainitun asetuksen 11 b artiklan perusteella sekä mainitussa artiklassa säädetyin edellytyksin.
8 artikla
Komissio päivittää liitteet II ja V.
9 artikla
Asetuksen (EY) N:o 1549/2004 mukaisesti ennen 1 päivää heinäkuuta 2006 myönnetyt Basmati-riisin aitous- ja tuontitodistukset ovat voimassa, ja kyseisten todistusten mukaisesti tuoduista tuotteista kannetaan asetuksen (EY) N:o 1785/2003 11 b artiklassa säädetty tuontitulli.
10 artikla
Kumotaan asetus (EY) N:o 1549/2004.
Viittauksia asetuksen (EY) N:o 1549/2004 2-8 artiklaan ja liitteisiin II-VI pidetään viittauksina tämän asetuksen 2-8 artiklaan ja liitteisiin I-V.
Viittauksia asetuksen (EY) N:o 1549/2004 liitteeseen I pidetään viittauksina asetuksen (EY) N:o 1785/2003 liitteeseen III a.
11 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä heinäkuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä kesäkuuta 2006.

Labels: 3
17
6